Worcester F 80 Distinctiones

222 Reuerti

Reuerti.[[1]](#footnote-1) *Cum immundus spiritus exierit* ab *homine*, etc., *Revertar in domum meam*, etc., [Luc. 11:24].

¶ Circa actum huius spiritus nota tria,

/fol. 295vb/

egressum, progressum, regressum. Egressum de homine, progressum per loca, regressum in domum. Egressus est semper bonus, progressus dubius, regressus semper malus. Igitur fratres procuremus diligenter egressum[[2]](#footnote-2) vt domus nostra mundetur et ornetur. Caueamus prudenter progressum ne requiem non inueniens ad nos reuertatur. Timeamus vehementer regressum ne nostra nouissima peiora sint priore. Exit autem [Luc. 11:24]: nequam *spiritus* per penitentiam qui ingrediebatur per culpam. Et ambulans *per loca*, etc., loca aquosa sunt corda luxuriosa de quibus Job [40:16]: *Dormit in umbra calami, in locis humentibus*. Loca in aquosa sunt corda arida per abstinenciam et penitenciam. Habet enim fiduciam quod influat Jordanis in os eius. Circuiens et *querens quem deuoret* [1 Pet. 5:8]. Sed requiem non inueniens dicit [Luc. 11:24]: *Revertar in domum meam* prior. Non est mirum si spiritus mendax menciatur, si spiritus presumpcionis presumat dicendo domum suam esse, id est, conscienciam. Vnde exiuit domus ista. Egresso demone quandoque scoperis mundatur a viciis et ornatur introductis virtutibus.

¶ Est autem triplex scopa, id est, contricionis in corde, confessionis in ore, satisfactionis in opere. Ornatur in donis virtutibus, et operationibus. Sed cum spiritus nequam non possit solus domum irrumpere, *assumit alios septem secum,* [Luc. 11:26], quia forte si spiritus luxurie eiectus sit, iam aggreditur castrum affectum cum spiritibus simileronis, et hypocrisis, vane glorie, ambiciosis, elacionis, ostenacionis, dissolucionis. Et tunc spiritus immundus, sic vallatus subintrat. Sed nec sic omnino desperandum est, quia Jesus legitur eiecisse septem demonia [Luc. 8:2], id est, vicia principalia que designantur per septem gentes de terra promissionis eiectas. Quibus opponuntur septem virtutes et septem dona. In quibus ternarius refertur ad spiritum quia habet tres vires naturales, scilicet, vim rationalem vt discernat inter bonum et malum, irascibilem vt fugiat malum, concupiscibilem vt appetat bonum.

/fol. 296ra/

Quaternarius refertur ad corpus, quia constat ex quatuor elementis. Ergo septem sunt eiecta quando vicia spiritualia et corporalia sunt dimissa.

¶ Et sciendum quod reuerti tenemur ad Dominum propter tria. Quia promptus est ad reuocandum, diuturnus ad exspectandum, facilis ad remittendum. De primo Can. 6[:12]: *Revertere, revertere ut intueamur te*. De secundo, [2] Pet. 3[:9]: *Patienter agit* Deus *propter vos, nolens* aliquem *perire, sed omnes ad pœnitentiam reverti*. De tercio Ysai. 55[:7]: *Derelinquat impius viam suam, et vir iniquus cogitationes suas* *et revertatur,* etc.Sed heu qui multi nolunt reuerti sicut coruus emissus de archa, Gen. 8[:6-7]. Etiam licet sepius inclamati, Deut. 32[:15]: *Incrassatus est dilectus, et* recalcitravit. Jer. 5[:3]: *Induraverunt facies suas supra petram, et noluerunt reverti*.

1. reuerti ] Lambeth begins this chapter: Cum immundus spriritus… with the “C” capitalized. [↑](#footnote-ref-1)
2. diligenter egressum ] Lambeth *corr*. diligressum F 80. [↑](#footnote-ref-2)